CELEX: 32013R0398
Language: el
Date: 2013-04-30 00:00:00
Title: Εκτελεστικός κανονισμός (ΕΕ) αριθ. 398/2013 της Επιτροπής, της 30ής Απριλίου 2013 , για την τροποποίηση του κανονισμού (ΕΚ) αριθ. 883/2006 σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης

1.5.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 120/9
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 398/2013 ΤΗΣ ΕΠΙΤΡΟΠΉΣ
   της 30ής Απριλίου 2013
   για την τροποποίηση του κανονισμού (ΕΚ) αριθ. 883/2006 σχετικά με τις λεπτομέρειες εφαρμογής του κανονισμού (ΕΚ) αριθ. 1290/2005 του Συμβουλίου σε ό,τι αφορά την τήρηση των λογαριασμών των οργανισμών πληρωμών, τις δηλώσεις δαπανών και εσόδων και τους όρους επιστροφής των δαπανών στο πλαίσιο του Ευρωπαϊκού Γεωργικού Ταμείου Εγγυήσεων και του Ευρωπαϊκού Γεωργικού Ταμείου Αγροτικής Ανάπτυξης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 42,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 883/2006 της Επιτροπής (2) προσδιορίζει ορισμένους όρους και ειδικούς κανόνες μεταξύ άλλων για την τήρηση των λογαριασμών και για τις δηλώσεις δαπανών και εσόδων που υποβάλλουν οι οργανισμοί πληρωμών, καθώς και για την επιστροφή δαπανών εκ μέρους της Επιτροπής στο πλαίσιο του κανονισμού (ΕΚ) αριθ. 1290/2005.
            
         
               (2)
            
            
               Το άρθρο 26 παράγραφος 5 του κανονισμού (ΕΚ) αριθ. 1290/2005 προβλέπει ότι η Επιτροπή εκτελεί την ενδιάμεση πληρωμή εντός προθεσμίας που δεν υπερβαίνει τις 45 ημέρες από την καταχώριση μιας δήλωσης δαπανών η οποία πληροί τους όρους της παραγράφου 3 του εν λόγω άρθρου.
            
         
               (3)
            
            
               Σύμφωνα με το άρθρο 16 παράγραφος 4 του κανονισμού (ΕΚ) αριθ. 883/2006, η προθεσμία η προβλεπόμενη στο άρθρο 26 παράγραφος 5 του κανονισμού (ΕΚ) αριθ. 1290/2005 μπορεί να διακοπεί από την Επιτροπή για ολόκληρο ή για μέρος του ποσού που έχει ζητηθεί στην αίτηση πληρωμής, έως την υποβολή της δήλωσης δαπανών για την επόμενη περίοδο, εφόσον η Επιτροπή έχει ζητήσει περαιτέρω πληροφορίες από το οικείο κράτος μέλος, ειδικότερα σχετικά με διαφωνίες, διαφορετικές ερμηνείες ή ανακολουθίες στις δηλώσεις δαπανών.
            
         
               (4)
            
            
               Προκειμένου να εξασφαλίζεται η χρησιμοποίηση των πόρων της Ένωσης σύμφωνα με τους εφαρμοστέους κανόνες, το άρθρο 59 παράγραφος 6 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3) προβλέπει η Επιτροπή να διακόπτει τις προθεσμίες πληρωμών ή να αναστέλλει τις πληρωμές όταν αυτό προβλέπεται από τους τομεακούς κανόνες.
            
         
               (5)
            
            
               Σύμφωνα με το άρθρο 9 παράγραφος 2 του κανονισμού (ΕΚ) αριθ. 1290/2005, η Επιτροπή πρέπει να εξακριβώνει την ύπαρξη και την εύρυθμη λειτουργία στα κράτη μέλη, συστημάτων διαχείρισης και ελέγχου και να μειώνει ή να αναστέλλει τις ενδιάμεσες πληρωμές, κυρίως στις περιπτώσεις ελλείψεων στα εν λόγω συστήματα. Επιπλέον, σύμφωνα με τα άρθρα 27 και 27α του εν λόγω κανονισμού, η Επιτροπή μπορεί να μειώσει ή να αναστείλει τις ενδιάμεσες πληρωμές σε περίπτωση που ένα κράτος μέλος δεν είναι σε θέση να της προσκομίσει ικανοποιητικές επιπλέον πληροφορίες όταν αυτές του ζητηθούν.
            
         
               (6)
            
            
               Για την προστασία των οικονομικών συμφερόντων της Ένωσης όσον αφορά το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης, ενδείκνυται να αυξηθεί ο αριθμός των περιπτώσεων που προβλέπονται στο άρθρο 16 παράγραφος 4 του κανονισμού (ΕΚ) αριθ. 883/2006, κατά τις οποίες μπορεί να διακοπεί η προθεσμία για ενδιάμεσες πληρωμές, ώστε να καλυφθούν επίσης οι περιπτώσεις στις οποίες οι πληροφορίες που παρέχονται στην Επιτροπή υποδεικνύουν την παρουσία παρατυπιών που συνδέονται με αίτηση πληρωμής ή με ανεπάρκειες στη λειτουργία του συστήματος διαχείρισης και ελέγχου σε ένα κράτος μέλος.
            
         
               (7)
            
            
               Ως εκ τούτου, ο κανονισμός (ΕΚ) αριθ. 883/2006 θα πρέπει να τροποποιηθεί αναλόγως.
            
         
               (8)
            
            
               H επιτροπή των γεωργικών ταμείων δεν διατύπωσε γνώμη στην προθεσμία που όρισε ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 16 παράγραφος 4 του κανονισμού (ΕΚ) αριθ. 883/2006 αντικαθίσταται από το ακόλουθο κείμενο:
   
      «4.   Σε περιπτώσεις στις οποίες απαιτούνται περαιτέρω έλεγχοι λόγω ασυμφωνίας, διαφορετικής ερμηνείας ή ανακολουθίας στις δηλώσεις δαπανών μιας περιόδου αναφοράς, ως αποτέλεσμα κυρίως μη κοινοποίησης των πληροφοριών που απαιτούνται βάσει του κανονισμού (ΕΚ) αριθ. 1698/2005 και των εκτελεστικών του κανόνων, ή λόγω στοιχείων από τα οποία προκύπτει ότι στις δαπάνες που περιλαμβάνονταν στη δήλωση δαπανών διαπιστώνεται παρατυπία που έχει σοβαρές οικονομικές συνέπειες ή ότι υφίστανται ανεπάρκειες στη λειτουργία του συστήματος διαχείρισης και ελέγχου της αγροτικής ανάπτυξης, το οικείο κράτος, ύστερα από αίτημα της Επιτροπής, προσκομίζει πρόσθετες πληροφορίες εντός προθεσμίας που ορίζεται στο αίτημα ανάλογα με τη σοβαρότητα του προβλήματος. Οι εν λόγω πρόσθετες πληροφορίες κοινοποιούνται μέσω του ασφαλούς συστήματος ανταλλαγής πληροφοριών του άρθρου 15 δεύτερο εδάφιο του παρόντος κανονισμού.
      Η προθεσμία η προβλεπόμενη στο άρθρο 26 παράγραφος 5 του κανονισμού (ΕΚ) αριθ. 1290/2005 μπορεί να διακοπεί για ολόκληρο ή για μέρος του ποσού που έχει ζητηθεί στην αίτηση πληρωμής, αρχής γενομένης από την ημερομηνία διαβίβασης της αίτησης για περαιτέρω πληροφορίες μέχρις ότου σταλούν οι πληροφορίες αυτές και πάντως όχι μετά τη δήλωση δαπανών για την επόμενη περίοδο.
      Σε περίπτωση που το οικείο κράτος μέλος δεν απαντήσει στο αίτημα για συμπληρωματικά στοιχεία εντός της προθεσμίας που προβλέπεται στο εν λόγω αίτημα ή εάν η απάντησή του δεν κριθεί ικανοποιητική ή οδηγεί στο συμπέρασμα ότι δεν έχουν τηρηθεί οι ισχύοντες κανόνες ή ότι έχει γίνει αντικανονική χρήση των ενωσιακών κονδυλίων, η Επιτροπή δύναται να μειώσει ή να αναστείλει προσωρινά τις ενδιάμεσες πληρωμές προς το κράτος μέλος σύμφωνα με το άρθρο 27 παράγραφος 3 του κανονισμού (ΕΚ) αριθ. 1290/2005.».
   
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Απριλίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 209 της 11.8.2005, σ. 1.
   
      (2)  ΕΕ L 171 της 23.6.2006, σ. 1.
   
      (3)  ΕΕ L 298 της 26.10.2012, σ. 1.